Stori 2: Wanpela Naispela Gaden
LUKIM graun long dispela piksa! Olgeta samting i luk nais tru! Lukim gras na ol diwai, ol plaua na ol animal. Yu inap makim elefan na ol laion?
Dispela naispela gaden i kamap olsem wanem? Orait, yumi ken stori long olsem wanem God i bin redim graun na bai yumi inap i stap long en.
Pastaim, God i wokim gras bilong karamapim graun. Na em i wokim kain kain plaua na diwai. Ol dispela samting i bilasim graun. Tasol i gat narapela wok tu ol i mekim. Planti bilong ol i givim yumi gutpela kaikai i swit tru.
Bihain God i wokim ol pis bilong swim insait long wara, na ol pisin bilong flai antap long skai. Em i wokim ol dok na pusi na hos; ol bikpela animal na ol liklik animal. Wanem ol animal i stap long hap bilong yu? Yumi mas amamas long God i bin wokim olgeta dispela samting bilong yumi, a?
Bihain tru, God i mekim wanpela hap bilong graun i kamap olsem wanpela naispela ples tru. Em i kolim dispela ples olsem gaden Iden. Em i gutpela olgeta. Olgeta samting long en i nais tru. Na God i laik bai olgeta hap bilong graun i kamap olsem dispela naispela gaden em i bin wokim.
Tasol lukluk gen long piksa bilong dispela gaden. God i lukim olsem dispela ples i sot long wanpela samting. Yu save em wanem samting? Orait, nau yumi ken lukim.
Stat 1:11-25; 2:8, 9.
Ol askim
- Olsem wanem God i redim graun bilong yumi ken i stap long en?
- Stori long ol kain kain animal God i wokim. (Lukim piksa.)
- Bilong wanem gaden Iden i narapela kain?
- God i laik bai graun olgeta i kamap wanem kain ples?
Sampela askim moa
- Ritim Stat 1:11-25.
God i wokim wanem samting long de namba 3? (Stt. 1:12)
Wanem samting i kamap long de namba 4? (Stt. 1:16)
God i wokim wanem ol narapela narapela kain animal long de namba 5 na de namba 6? (Stt. 1:20, 21, 25)
- Ritim Stat 2:8, 9.
God i putim wanem tupela diwai long gaden em ol i narapela kain? Dispela tupela diwai i makim wanem samting?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lmo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn